Na temelju čl. 10. st. 2. Zakona o osnivanju Sveučilišta u Zadru (Narodne novine, broj 38/02.) i čl. 18. st. 6. Statuta Sveučilišta u Zadru, Senat Sveučilišta u Zadru, na III. redovitoj sjednici u šk. god. 2002./2003. od 22. svibnja 2003., donio je

**P O S L O V N I K**

**o tijeku sjednice na kojoj se obavlja izbor rektora i prorektora**

**I. Opće odredbe**

Članak 1.

Ovim Poslovnikom propisuje se tijek sjednice Senata Sveučilišta u Zadru (u daljnjem tekstu: Senat) na kojoj se obavlja izbor rektora i prorektora Sveučilišta u Zadru.

Članak 2.

Sjednicu za izbor rektora i prorektora saziva rektor.

Članak 3.

Kandidati za izbor ne mogu predsjedati dijelu sjednice na kojoj se obavlja izbor.

**II. Izbor rektora**

Članak 4.

Na sjednicu za izbor rektora pozivaju se članovi Senata i predsjednik Povjerenstva za prikupljanje prijedloga za izbor.

Na sjednicu se mogu pozvati i kandidati za rektora.

Članak 5.

Uz poziv na sjednicu za izbor dostavlja se:

1. izvješće Povjerenstva za prikupljanje prijedloga,

2. lista kandidata,

3. životopis kandidata i

4. program rada kandidata.

Članak 6.

Ako su pozvani, nazočni kandidati mogu obrazložiti program rada.

Nakon eventualnog obrazloženja, otvara se rasprava u kojoj se mogu postavljati pitanja, tražiti obrazloženja i iznositi mišljenja.

Članak 7.

Brigu o zakonitosti i pravilnosti glasovanja vodi Povjerenstvo za provođenje postupka izbora (u daljnjem tekstu: Povjerenstvo).

Povjerenstvo ima predsjednika i dva člana.

Predsjednika i članove Povjerenstvo imenuje Senat iz svojih redova.

Članak 8.

Glasovanje je tajno.

Glasovanje se provodi glasačkim listićima.

Glasački listići su jednake veličine, boje i oblika, a svaki je ovjeren pečatom Sveučilišta.

Na glasačkim listićima kandidati se popisuju abecednim redom prezimena.

Član Senata može glasovati samo jednim glasačkim listićem i to osobno.

Članak 9.

Glasovanje se obavlja zaokruživanjem rednog broja ispred imena kandidata za kojega se glasuje.

Glasački listić na kojem je glasovano za veći broj kandidata od broja koji se bira, smatra se nevažećim.

Nevažećim se smatra i nepopunjeni glasački listić, kao i glasački listić koji je tako popunjen da se ne može sa sigurnošću utvrditi za kojeg je kandidata glasovano.

Dopune imena na glasačkom listiću ne uzimaju se u obzir.

Članak 10.

Nakon pregleda predanih glasačkih listića, Povjerenstvo utvrđuje rezultat glasovanja i o tome podnosi pismeno izvješće.

Na temelju pismenog izvješća predsjednik Povjerenstva objavljuje rezultate glasovanja navodeći:

- koliko članova broji Senat,

- koliko članova je primilo glasački listić,

- koliko članova je ukupno glasovalo,

- kolik je bilo nevažećih listića, te

- koliko je glasova dobio pojedini kandidat.

Nakon prihvaćanja izvješća, predsjedavajući proglašava koji je kandidat izabran.

Članak 11.

Ako ni jedan od kandidata u prvom krugu ne uspije dobiti natpolovičnu većinu

glasova svih članova Senata, u drugom se krugu bira između dva kandidata koji su u

prvom krugu dobili najveći broj glasova.

Ako ni u drugom krugu nijedan kandidat ne uspije dobiti natpolovičnu većinu

glasova svih članova Senata, postupak izbora se ponavlja.

Ako u drugom krugu kandidati dobiju jednaki broj glasova, u ponovljenom

glasovanju glasovat će se za iste kandidate.

Ako i u ponovljenom glasovanju oba kandidata dobiju jednak broj glasova, postupak kandidiranja i izbora se ponavlja.

**III. Izbor prorektora**

Članak 12.

Na sjednicu za izbor prorektora pozivaju se članovi Senata.

Na sjednicu se mogu pozvati i kandidati za prorektore.

Članak 13.

Ako su pozvani, nazočni kandidati mogu obrazložiti program rada.

Nakon eventualnog obrazloženja otvara se rasprava u kojoj se mogu postavljati

pitanja, tražiti obrazloženja i iznositi mišljenja.

Članak 14.

Prorektore bira Senat na prijedlog rektora.

Glasovanje je javno.

Za prorektora je izabran kandidat koji je dobio natpolovičnu većinu glasova

ukupnog broja članova Senata.

**VI. Prijelazne i zaključne odredbe**

Članak 15.

Ovaj Poslovnik mijenja se i dopunjuje na način njegova donošenja.

Članak 16.

Ovaj Poslovnik stupa na snagu osmog dana od dana donošenja, a objavit će se na

oglasnoj ploči Sveučilišta u Zadru.

REPUBLIKA HRVATSKA

SVEUČILIŠTE U ZADRU

Broj: 01-\_\_\_/\_\_\_-2003.

Zadar, \_\_\_ svibnja 2003.

Privremeni rektor:

Prof. dr. sc. Damir Magaš

Poslovnik o tijeku sjednice na kojoj se vrši izbor rektora i prorektora objavljen je

na oglasnoj ploči Sveučilišta u Zadru \_\_\_ svibnja 2003. u \_\_\_ sati.

REPUBLIKA HRVATSKA

SVEUČILIŠTE U ZADRU

Broj: 01-\_\_\_/\_\_\_-2003.

Zadar, \_\_\_ svibnja 2003.

Glavni tajnik

Ivan Razlog, dipl. iur.